b'\n_START_ARTICLE_\nVirmalise tort\n_START_PARAGRAPH_\nVirmalise tort on kolmekihiline liivatainap\xc3\xb5hjaga tort, mille kihte seovad hapukas moos (povidlo) ja pralineekreem ning mida katab \xc5\xa1okolaadipumat ja kaunistusena v\xc3\xb5ikreem. Nimi tuleneb tordi v\xc3\xa4ljan\xc3\xa4gemisest l\xc3\xa4bil\xc3\xb5ikes, kus kihid meenutavad virmalisi taevalaotuses._NEWLINE_Virmalise tordi retsepti avaldas esmalt Kondiitrit\xc3\xb6\xc3\xb6stuse Peavalitsus 5. augustil 1968 kinnitatud kogumikus "Jahuliste kondiitritoodete tehnoloogiajuhendid". Selle retsepti j\xc3\xa4rgi toodeti Virmalise torti P\xc3\xa4rnu, Kingissepa, Viljandi, Rakvere, Tallinna, Kohtla-J\xc3\xa4rve, Tartu ja Narva leivakombinaadis. Tort oli populaarne, n\xc3\xa4iteks 1985. aastal toodeti Tartu Leivakombinaadis 35 000 Virmalise torti. 1986. aastal ilmunud kogumikus Tartu Leivakombinaadi teemal oli Virmalise tort turustatud tordiliikide seas neljandal kohal._NEWLINE_P\xc3\xa4rast N\xc3\xb5ukogude aja l\xc3\xb5ppu j\xc3\xa4tkati Virmalise tordi tootmist erafirmades nagu Pere Leib, Astri K\xc3\xb6\xc3\xb6k, Eesti Leivat\xc3\xb6\xc3\xb6stus jm. Ajalehe Postimees lugejak\xc3\xbcsitluses 2014. aasta oktoobris oli Virmalise tort 13. kohal Eestis tuntud ja Eestile iseloomulike maiustuste seas.'